Axa yalon Jesús xol eb anima tuꞌ axca tiꞌ:
—Ayin tiꞌ,
axca sakkꞌinal wayji xol eb jet animail bay yulyibankꞌinal tiꞌ.
A mac chi oc in cuywomok,
ok wakꞌ sakkꞌinal bay yanimail.
Yuj jun sakkꞌinal tuꞌ,
xan ok chaꞌ eb is kꞌinal tol aycꞌal yin tojbalkꞌinal.
Majxa ecꞌjab eb xol kꞌekkꞌinal,
ẍi Jesús.
Axa yalon eb fariseo bay axca tiꞌ:
—Ach tiꞌ,
yulcꞌal et chaloni tol ay ekbej.
Yuj tuꞌ xan cꞌam yelapnok jab et chal tuꞌ,
ẍi eb bay.
Xan max yal pax Cham bay eb axca tiꞌ:
—Caxcꞌal mi yulcꞌal wet chi waloni,
tol ay wikbej;
palta acaw yel chi walaꞌ,
yujtol ayin tiꞌ caw wal wojtak bay max in tita.
Yetok cꞌapaxok,
wojtak bay ok in tok.
Ayex tiꞌ man e yojtakok bay titnak in,
tamwal bay ok in tok.
Ayex tiꞌ tocꞌal che comon beycꞌulnej junok mactxel yin ayman.
Ayin tiꞌ,
cꞌam mac chin beycꞌulnej.
Palta kꞌinalok ta ay mac chi wochej chin beycꞌulnej,
baycꞌal ijan chi wut in beycꞌulneni,
yujtol man in txꞌoklilok chin beycꞌulnewi.
Ajun in Mam wetok,
Cham cheknejintek.
A co ley ayicꞌ yul co kꞌab chi aloni,
tatol ay cawanok testigo lajancꞌal yaloni,
yowalil chi co cha jab tzet chi yal eb.
Palta ilabi,
ay cawan mac chi yakꞌ ba testigoal win.
Chi wakꞌ in ba testigoal win;
testigo cꞌapax in Mam wetok,
Cham cheknejintek,
ẍi bay eb.
—Palta,
¿baytal ay a Mam tu xin?
ẍi eb bay.
Max yalon bay eb axca tiꞌ:
—Ayex tiꞌ,
man e yojtakok mac in txel.
Man e yojtakok cꞌapax in Mam.
Kꞌinalok ta e yojtak mac in txel,
e yojtak cꞌapax mi in Mam,
ẍi bay eb.
A yul yamakꞌil templo Dios,
bay cawilal chabal ofrenda,
a tuꞌ max yal Jesús juntzan tiꞌ.
A tuꞌ max cuywaj xol anima.
Cꞌam junok mac max oc lacan yin,
yujtol cꞌamto chi jay is cꞌual cami.
Max yal Jesús bay eb junelxa:
—Ok in tok ayin tiꞌ.
Okto in e sayicꞌok,
palta yin e yobtakil ok ex camok.
Man ok jeꞌ tol comoncꞌal ok ex apnok bay ok in tok tuꞌ,
ẍi bay eb.
Yuj tuꞌ xan max yal eb yajaw bay Judea tuꞌ axca tiꞌ:
—Tekan tol ok yakꞌ cam ba jun winak tiꞌ,
xan chi yalaꞌ tol man ok jeꞌ japni bay ok apnok tuꞌ,
ẍi eb.
Axa yalon pax Jesús bay eb tuꞌ:
—Ayex tiꞌ,
aj sat txꞌotxꞌ ex,
yujtol yet ex yulyibankꞌinal tiꞌ.
Ayin tiꞌ,
mayin yetok yulyibankꞌinal tiꞌ,
yujtol aj satcan in.
Yuj tuꞌ xan max wal ayex tol yin e yobtakil ok ex camok.
Ta cꞌam che yaoc yin e cꞌul,
tol ayin toni,
yin e mul ok ex camok,
ẍi bay eb.
—¿Mac ach wal txel xin?
ẍi pax eb bay.
Axa yalon tuꞌ:
—Albilxa wuj ayex yettax yalantok mac in txel.
Xiwiltocꞌal tzet chi jeꞌ walontek e yin cꞌal ex in beycꞌulneni.
Palta a Cham cheknejintek,
caw wal yel chi yalaꞌ.
A tzet yalnak ayin,
asan chi walaꞌ,
ẍi bay eb.
Palta maj nachaj el yuj eb,
ta a co Mam Dios chi yalaꞌ.
Yuj tuꞌ xan max yal pax bay eb axca tiꞌ:
—Ato yet ok in e locban ajok,
cax ok nachaj el e yuj,
tol ayin ton Chekbilintek yuj Dios xol eb jet animail.
Catatuꞌ ok e yojtaknen elok,
tol cꞌam tzet yulcꞌal wet chi wunej.
Asan juntzan cuybanilej yalnak in Mam ayin,
aꞌ chi walaꞌ.
A Cham cheknejintek tuꞌ,
aꞌ ayoc wetok.
A in Mam cꞌam chin is bekcan in txꞌoklil,
yujtol a tzet chi cha cꞌul,
aꞌ chi wun masanil tiempo,
ẍi bay eb.
A yet max yalon juntzan tiꞌ,
xiwil eb max yaoc cꞌul yin.